England team Captain Morgan
భారత్‌ను ఓడించడం కష్టమే :  మోర్గాన్‌
న్యూఢిల్లీ: ఆతిథ్య జట్టుగా టీమిండియాను సొంత గడ్డపై ఓడించడం తమకు అతిపెద్ద సవాల్‌ అని ఇంగ్లండ్‌ వన్డే కెప్టెన్‌ ఇయాన్‌ మోర్గాన్‌ పేర్కొన్నాడు.అలెస్టర్‌ కుక్‌ నేతృత్వంలోని ఇంగ్లండ్‌ టెస్టు సిరీస్‌ను ముగించుకుని స్వదేశానికి వెళ్లిన సంగతి తెలిసిందే.ఇప్పుడు మోర్గాన్‌ కెప్టెన్సీలో మూడు వన్డేలు,మూడు టి20ల సిరీస్‌ ఆడేందుకు ఇంగ్లండ్‌ జట్టు భారత్‌లో అడుగుపెట్టింది.ఈ నేపథ్యంలో ఇయాన్‌ మోర్గాన్‌ మీడియాతో మాట్లాడాడు.అవును భారత్‌తో వన్డే,టి20 సిరీస్‌ కోసం ఆసక్తిగా ఎదురుచూస్తున్నా,భారత్‌ను భారత్‌లో ఢీకొనడం ప్రత్యేకమైన అనుభవం అని వివరించాడు.సొంతగడ్డపై భారత్‌ బలమైన జట్టు. వారిని ఓడించడం చాలా కష్టం.ఈ ఛాలెంజ్‌ని స్వీకరించడానికి సిద్దంగా ఉన్నాం.ఇది చిన్ని సిరీస్‌ అయినా మేం నేర్చుకోవడానికి చాలా ఉందని పేర్కొన్నాడు.ముంబైలో ఇయాన్‌ మోర్గాన్‌తో పాటు వైస్‌ కెప్టెన్‌ జోస్‌ బట్లర్‌ కూడా నెట్‌ సెషన్‌లో పాల్గొన్నాడు. ఇదిలా ఉంటే ఇంగ్లండ్‌ జట్టుతో వార్మప్‌ మ్యాచ్‌లు ఆడనున్న భారత్‌-ఎ జట్టు కూడా ప్రాక్టీస్‌ మొదలుపెట్టాయి.ఈ ప్రాక్టీస్‌లో మూడు సంవత్సరాల విరామం తరు వాత జట్టులో స్థానం దక్కించుకున్న యువరాజ్‌,ధావన్‌ సహా పలువురు ఆటగాళ్లు ప్రాక్టీస్‌ చేశారు.ఇదిలా ఉంటే ధోని నేతృత్వంలోని భారత -ఎ జట్టు మంగళవారం ఇంగ్లండ్‌తో ప్రాక్టీస్‌ వన్డే ఆడనుంది.గురువారం అజింక్యా రహానే నాయకత్వంలోని మరో జట్టు ఇంగ్లండ్‌తో రెండవ వార్మప్‌ మ్యాచ్‌ ఆడనుంది.మూడు వన్డేల సిరీస్‌లో 15న పుణేలో ఇరు జట్ల మధ్య తొలి వన్డేజరుగనుంది.